5 ting din iPad har lært i løbet af natten

Mens du har sovet, har din iPad lært en håndfuld nye tricks. Apple udsendte nemlig i aftes iPadOS 13.4 – en opdatering der, for en gangs skyld, ikke bare retter fejl men rent faktisk tilføjer masser af nye funktioner til iPad’en.

For de fleste brugere er opdateringen automatisk blevet installeret i løbet af natten, men er det ikke sket, kan det gøres manuelt ved at gå ind i Indstillinger -> Generelt -> Softwareopdateringer. Her er en oversigt over de nye tricks, din iPad har lært …

01. Understøtter mus og tastatur

Den helt store nyhed i iPadOS 13.4 er, at man nu kan bruge mus og trackpad sammen med iPad. Det var en funktion, der var forventet at lande med iOS 14, men her er den altså allerede. Den er egentlig udviklet til den spritnye iPad Pro 2020 (læs vores anmeldelse her) og dens Magic Keyboard, der bliver tilgængelig til maj, men det fungerer på alle eksisterende iPads. Både Magic Mouse 2, Magic Trackpad 2 og Bluetooth-tastaturer og -mus fra tredjepart understøttes.

Når en mus tilsluttes, oprettes der en hybrid markør, der automatisk skifter ”form” alt efter om den holdes over en app eller en mappe. Det er, efter undertegnedes mening, en ret smart løsning, der samtidig ser blændende godt ud.

Her ses den nye, runde musemarkør lige under vandkanten …

Understøttelsen af mus fungerer på tværs af styresystemet, så det virker i de fleste apps, hvor den slags giver mening. Apple har dog frigivet værktøjet til udviklere, så de kan udvide funktionaliteten i deres apps – og Apple selv udsender inden længe opdateringer af Pages, Numbers og Keynote med forbedret musestyring.

02. Deling af iCloud-biblioteker

Denne funktion skule have været tilgængelig i efteråret med iOS 13, men den er først klar nu. Den længe ventede funktion udvider iCloud, så tjenesten bliver mere Dropbox-agtig. Det betyder, at du kan dele biblioteker i iCloud med venner og forretningsforbindelser – både med enkeltpersoner og hele grupper via et link.

03. Ny brugerflade i Mail

Mail-app’en har fået en ny værktøjslinje med fire væsentlige funktioner; Slet, Arkivér, Flag og Svar. Klikker du på Svar præsenteres du for en undermenu med en stribe almindelige funktioner, såsom Svar, Svar Alle, Videresend og Arkiver.

04. Ni nye memojier

Der er dukket hele ni nye meMojier op i iPadOS 13.4 (og iOS 13.4), så du får nemmere ved at finde en, der passer til situationen. En af vores favoritter er den, hvor der kommer damp ud af næsen … tæt forfulgt af hende, der ruller øjne. Her er de alle ni:

05. Kombineret køb af apps

Apple har langt om længe gjort det muligt for udviklere at sælge apps til iPhone, iPad og Mac-computere i en samlet pakke. For os brugere betyder det, at vi kun skal købe app’en et sted (og en gang), men kan bruge den på tværs af enheder. Og det gælder ikke bare køb af selve app’en, men også de såkaldte inapp-purcheses – altså de udvidelser, man betaler for i app’en.

Sådan opdaterer du til iPadOS 13.4

Er din iPad ikke allerede opdateret, kan du fremskynde processen manuelt. Det er heldigvis ret simpelt:

Åben Indstillinger

Vælg Generelt

Vælg Softwareopdateringer

Hvis du ikke ser opdateringsmuligheden, er det fordi 1) iPadOS 13.4 alleredde er installeret, eller 2) iPad’en lige skal finde ud af, at der er kommet en opdatering. Den BURDE være ude hos alle nu, men i sjældne tilfælde kan det tage lidt tid før den er tilgængelig alle steder.

5 ting din iPad har lært i løbet af natten